[dc]ઘ[/dc]ણીવાર અખબારોના ચવાઈ ગયેલા ટૂચકાઓમાંથી રમૂજ ન મળે એટલી રમૂજ આપણને આપણી આસપાસના લોકો પાસેથી મળતી હોય છે. ક્યારેક નવરાશની પળોમાં હિંચકે ઝૂલતાં-ઝૂલતાં આ વિચારવા જેવું છે. પરંતુ સાવચેતી માત્ર એટલી રાખવાની કે કોઈ તમને એકલાં હસતાં જોઈ ના જાય ! કારણ કે જેમ જેમ તમે એ લોકો વિશે વિચારતા જશો તેમ તેમ તમને તેમની બોલવાની અને વિચારવાની ક્રિયા વચ્ચે આસમાન-જમીનનું અંતર દેખાશે. આવું બને જ છે. માત્ર ચોરી કરનાર જ ‘મેં ચોરી નથી કરી’ કે પછી પાગલ માણસ ‘હું પાગલ નથી’ એમ કહે છે – એવું નથી. સામાન્ય માણસ પણ પોતાના શબ્દોથી સાવ જુદી રીતે જીવતો દેખાય છે. માણસની વાત કરવાની રીત, એની સ્ટાઈલ, એનો લહેકો – એ બધું માણવા જેવું હોય છે. આ બધામાંથી ઉત્પન્ન થતો હાસ્યરસ આપણને થોડાં હળવા રાખે છે, એવો મારો અનુભવ છે.